11. - 13. juulil toimub Põlvamaal Veriora vallas Maarjalille talus 9. noorte kirjanike traditsiooniline suveseminar "Lätete Pääl". Aastatega festivali mõõtmetesse kasvanud kultuurisündmus kannab endas 3 päeva loenguid, etlusi ning seltsielu 70 - 100 osavõtjaga, kellest suurem osa pole teps mitte tundmatud nimed - Contra, Kadri Kõusaar, Vahur Afanasjev, Andra Teede, Albert Gulk, Aapo Ilves, Olavi Ruitlane, Kerttu Rakke, Toomas Verrev, Jaan Pehk, Kivisildnik jpt.    Algusaegade Tartu Noorte  Autorite Koondise suvelaager on kasvanud toimivaks ja ennast taastootvaks legendiks, mis ühendab igal suvel kolmel päeval noorema põlvkonna kirjandust, muusikat, kunsti ja rokenrolli tervet järgnevat aastat täitvaks sünergiaks. See on innovatiivne vabas vormis kirjandusoleng, mille jooksul kohtuvad kuni sadakond kõige helgemat kirjanikku, muusikut ja kunstnikku, et kauni Lõuna-Eesti looduse keskel pidada-kuulata ettekandeid, etelda, eputada, suhelda, armuda, luua, innustuda, vennastuda ja lõbutseda.    ""Lätete Pääl" on ainus kultuuriseminar Eestis, kus ei räägita rahast!" (Vahur Afanasjev, kirjanik).    Seminar "Lätete pääl" toimub alates aastast1998, täpsemalt saab lugeda eestikeelsest wikipedia'st (http://et.wikipedia.org/wiki/Tartu_Noorte_Autorite_Koondis) ja NAK-i blogist (noorteautoritekoondis.blogspot.com).    Sündmust toetavad Saku Õlletehas, Põlva Tarbijate Ühistu, AS Altia Eesti, AS Wõro Kommerts, AS Lõuna Pagarid ning Kultuurikapital.    Lätete Pääl kohtume!  Tartu NAK    Priit Salumaa (arstionu(ä)ut.ee) 53340822  Andra Teede (andrateede(ä)hot.ee) 55611009  Aapo Ilves (aapoilves(ä)gmail.com) 56654527  Vahur Afanasjev (vahur.afanasjev(ä)gmail.com)